En voldsom vekst i tallet på privatister de siste årene er grunnen til at prisene for privatisteksamen nå skyter i været. Foto: Illustrasjonsfoto:Berit Roald,NTB scanpix

Nå blir det prissjokk for privatister

Fra i år må elever som ønsker å forbedre en karakter i videregående skole, punge ut med 2.000 kroner per eksamen. Det er mer enn dobbelt så mye som før.

7. januar 2015

Artikkelen er over fem år gammel

Tidligere kostet det 826 kroner å forbedre en karakter. Elever som ønsker å ta et nytt fag, må betale 1.000 kroner per fag, opplyser Utdanningsdirektoratet.

For kandidater som skal ta fag- og svenneprøve blir gebyret 853 kroner første gang og 1.708 kroner ved senere forsøk.

Bakgrunnen for prisøkningen er en voldsom vekst i tallet på privatister de siste årene. I Oslo er tallet på eksamensoppmeldinger økt fra 17.000 i 2007 til nesten 46.000 i 2012.

Utdanningsdirektoratet utredet privatistordningen i 2012, og en av anbefalingene var at avgiften burde økes.

Hovedårsaken var at inntektene til fylkeskommunene ikke samsvarer med utgiftene de har til privatisteksamener. I tillegg møter nesten 30 prosent av privatistene ikke opp til eksamen, og håpet er at dette tallet skal ned.

Kunnskapsdepartementet sendte forslaget på høring i fjor. I høringsbrevet ble det slått fast at kostnaden bør ligge på den enkelte privatist, og at privatistgebyret bør reflektere de faktiske kostnadene fylkeskommunen har. Kostnaden varierer ifølge fylkeskommunen mellom 400 og 2.500 kroner per privatist, avhengig av fag.

Publisert: 07.01.15 kl. 08:13

Les også

Mer om Skole og utdanning